Document ID: 32008D0639

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Ιουλίου 2008
για την τροποποίηση της απόφασης 2002/994/ΕΚ σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα
[κοινοποιηθείσα υπό τον αριθμό Ε(2008) 3882]
(Κείμενο που παρουσιάζει ενδιαφέρον για τον ΕΟΧ)
(2008/639/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Η απόφαση 2002/994/ΕΚ της Επιτροπής, της 20ής Δεκεμβρίου 2002, σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα (2), εφαρμόζεται σε όλα τα προϊόντα ζωικής προέλευσης που εισάγονται από την Κίνα που προορίζονται για κατανάλωση από τον άνθρωπο ή για ζωοτροφές.
(2)
Βάσει του άρθρου 2 αυτής της απόφασης τα κράτη μέλη επιτρέπουν τις εισαγωγές παρτίδων των προϊόντων που απαριθμούνται στο μέρος ΙΙ του παραρτήματος της εν λόγω απόφασης εφόσον συνοδεύονται από δήλωση της κινεζικής αρμόδιας αρχής με την οποία βεβαιώνεται ότι κάθε παρτίδα έχει υποβληθεί, πριν από την αποστολή, σε χημική δοκιμασία για να εξασφαλιστεί ότι τα σχετικά προϊόντα δεν παρουσιάζουν κίνδυνο για την ανθρώπινη υγεία. Η δοκιμασία αυτή πρέπει να διενεργείται ιδίως με σκοπό να ανιχνεύεται η παρουσία χλωραμφενικόλης και νιτροφουρανίων και των μεταβολιτών τους.
(3)
Η κινεζική αρμόδια αρχή έχει παράσχει το κατάλληλο σχέδιο επιτήρησης καταλοίπων για τα πουλερικά προοριζόμενα για εξαγωγή στην Κοινότητα. Το σχέδιο αυτό έχει εγκριθεί με την απόφαση 2004/432/ΕΚ της Επιτροπής, της 29ης Απριλίου 2004, σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου (3).
(4)
Επιπλέον, η Επιτροπή έχει πρόσφατα επαληθεύσει, επιτόπου, τα μέτρα ελέγχου που εφαρμόζονται στον έλεγχο των υπολειμμάτων κτηνιατρικών φαρμάκων στα πουλερικά και η έκβαση εκείνης της επαλήθευσης είναι ευνοϊκή.
(5)
Με την απόφαση 2007/777/ΕΚ της Επιτροπής (4) στην επαρχία Shandong στην Κίνα εγκρίθηκε άδεια για την εισαγωγή στην ΕΕ των θερμικά επεξεργασμένων προϊόντων κρέατος πουλερικών.
(6)
Τα προϊόντα κρέατος πουλερικών πρέπει επομένως να περιληφθούν στον κατάλογο προϊόντων που καθορίζονται στο μέρος II του παραρτήματος της απόφασης 2002/994/ΕΚ και η εν λόγω απόφαση πρέπει να τροποποιηθεί αναλόγως.
(7)
Η έγκριση εισαγωγής προϊόντων κρέατος πουλερικών από την Κίνα στην Κοινότητα είναι με την επιφύλαξη άλλων υγειονομικών μέτρων που εγκρίνονται για λόγους δημόσιας ή υγείας των ζώων.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο μέρος ΙΙ του παραρτήματος της απόφασης 2002/994/ΕΚ προστίθεται το ακόλουθο κείμενο:
«-
προϊόντων κρέατος πουλερικών».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Ιουλίου 2008.

Labels: 17
0
3
6
18